Kesällä ilmenneistä veritulpista toivuttuaan 39-vuotias Timonen vaihtoi siirtorajan umpeutuessa Philadelphiasta Chicagoon, jossa superlupaus Teräväinen luo uraansa.

Teräväinen on vielä tuore nimi Chicagossa, joten kumpikin asuu tällä hetkellä samassa hotellissa.

– Se on mukavaa, mutta olen samaan aikaan ajeluttanut häntä ympäriinsä, ja hän on se uusi kaveri täällä, Teräväinen toteaa Daily Herald -lehdelle.

Mainos (artikkeli jatkuu alla)

Mainos (artikkeli jatkuu alla)

– Hän kyselee minulta, että mitä tuolla ja tuolla tapahtuu, joten on ihan kivaa, että vanhempi kaveri kysyy nyt minulta kysymyksiä, hän jatkaa.

Kummankin suomalaisen asioita hoitava agentti Markus Lehto kertoo lehdelle, että Blackhawksin toimitusjohtaja Stan Bowman kysyi häneltä Timosesta ennen siirron toteutumista.

– Hän kysyi minulta, että onko Kimmo sellainen kaveri, joka voisi auttaa Teuvoa. Sanoin, että et löydä parempaa suomalaista kiekkoilijaa henkilöksi, joka voisi olla tavallaan mentori ja kaveri Teräväiselle, Lehto vastasi.

Timonen aikoo pelata enää tämän kevään, mutta siitäkin ajasta voi olla iso hyöty Teräväiselle.

– On mahtavaa saada hänet tänne. Hän on kuin isä minulle täällä. Hän on nähnyt maailmaa ja pelannut yli 1000 ottelua, joten hänellä on kokemusta, Teräväinen kiittelee.

Myös Timonen on nuoren suomalaisen auttamisesta innoissaan.

– Pidän pojasta. Hän voisi olla melkein minun oma poikani. Hän on tietenkin vähän ujo ja hiljainen, mutta voin varmasti auttaa, Timonen toteaa.

– Jos hänellä on jotain mielessään, hän voi puhua minulle suomeksi. Hänellä on paljon taitoa, mutta hänellä on paljon työtä tehtävänään, se on varmaa.